ઉલ્લેખનીય છે કે નેવલ એનસીસી કેડેટ ભર્ગ સેતુ શર્માએ તાજેતરમાં સાવલી તાલુકાના લાંછનપુરા ગામે મહી નદીના ધરામાં ડૂબતા એક યુવાનનો જીવ અદભૂત તરણ કુશળતા તેમજ સાહસિકતાના બળથી અને ખૂબ જ સમયસૂચકતા દાખવીને બચાવ્યો હતો. નોંધનીય છે કે નદી કે તળાવમાં ડૂબતા વ્યક્તિને ઉગારી લેવો એ ખૂબ જ સાહસનું કામ છે કારણ કે જ્યારે આવા વ્યક્તિને બચાવવાનો પ્રયાસ કરવામાં આવે છે ત્યારે ડૂબનાર તેને ઉગારનારને વળગી પડે છે અને ઘણીવાર ડૂબતાને કિનારે લાવવાના પ્રયાસમાં જીવ બચાવનાર પણ જીવ ગુમાવે છે.